ming030890/wiki-yue-high-quality huggingface dataset:
邪惡問題

伊比鳩魯（希臘文：Ἐπίκουρος；341-270 BCE）嘅雕像；佢係個古希臘哲學家，而且據講係最早提出邪惡問題嘅人。
邪惡問題（粵拼：ce4 ok3 man6 tai4 / 英文：problem of evil），又有叫罪惡問題，係宗教哲學上一條好出名嘅問題。條問題係噉嘅：「如果真係有個全知、全能同全善嘅上帝存在，點解呢個世界會有邪惡同痛苦？」呢條問題喺「上帝係咪存在」嘅討論當中引起咗巨大嘅爭議，到咗廿一世紀初世人對呢條問題仲未有一致嘅共識。

背景概念
内文：宗教哲學
邪惡問題本質上係屬於宗教哲學嘅範疇，喺「上帝係咪存在」相關嘅討論上成日會有人提起。

邪惡存在
内文：邪惡同痛苦
睇埋：痛
首先，諗吓邪惡同痛苦嘅概念：事實表明，自然界無時無刻都有大量嘅動物正喺度畀第啲動物監生食落肚，而且又有好多動物喺度餓死渇死病死（野生動物嘅痛苦）；主流哲學家認為，呢啲噉嘅事好顯然會引起大量嘅痛苦；而智能冠絕動物界嘅人類，時不時都會為咗私利而有意引起痛苦，甚至做呢啲嘢嗰陣會經過深思熟慮先郁手，例子可以睇吓謀殺、強姦同埋打仗等嘅現象；雖然邪惡呢個概念難定義，但「有能力決策嘅個體，為咗私利等嘅原因引起巨大痛苦」一般都會畀人覺得係邪惡。噉即係話
「
邪惡同痛苦好明顯係存在嘅，而且人類承受好多邪惡同痛苦。
」
2016 年影到兩隻狼喺度開餐食鹿；有人指出，喺野外嘅動物成日都會因為畀其他動物捕食，而遭受極大嘅痛苦。

基本論證
内文：全知、全能同全善
睇埋：上帝同全能悖論
根據廿世紀初主流嘅基督教同猶太教思想，上帝有以下呢三樣特徵：
全知：上帝乜都知，所以佢理應知道「佢創造嘅呢個宇宙，充滿咗各式各樣嘅邪惡同痛苦」。
全能：上帝咩都做得到，所以如果佢想，佢理應會有能力令所有嘅邪惡同痛苦消失。
全善：上帝係善良嘅，佢深愛世人，甚至係善嘅化身；而正路認為，如果 A 深愛 B，噉 A 應該會想減少 B 受到嘅痛苦，會郁手減少 B 受到嘅痛苦。
噉問題就嚟喇。邪惡問題最基本嗰款論證係好似以下噉嘅：
如果上帝存在，而且佢係全知全能全善嘅，噉佢理應會知道邪惡同痛苦存在（全知），會有能力令呢啲嘢消失（全能），亦會郁手令呢啲嘢消失（全善）。噉嘅話，世界理應唔會再有邪惡同痛苦。
不過，邪惡同痛苦好明顯存在（上面提咗）。
所以「假設上帝存在」同現實觀察得到嘅嘢，出現咗場矛盾。
假設冇其他理由，討論者就得出結論：
「
全知全能全善嘅上帝唔存在。
」

解答
内文：自由意志
有唔少思想家都嘗試對邪惡問題作出解答。最簡單嗰隻回應係，上帝缺少咗全知全能全善當中其中一樣，即係可能
上帝唔係全知嘅，佢有能力同意圖想令邪惡同痛苦消失，但佢唔知呢啲嘢存在；
上帝唔係全能嘅，佢知邪惡同痛苦存在亦想郁手消滅呢啲嘢，但佢冇能力噉做；
上帝唔係全善嘅，佢知邪惡同痛苦存在亦有能力消滅呢啲嘢，但佢唔在意人類同第啲動物承受緊嘅痛苦；有啲人甚至覺得上帝係邪惡嘅，特登整咗個充滿邪惡同痛苦嘅世界。
除此之外，亦都有啲人由自由意志嘅角度嚟思考：例如佢哋有諗過全能悖論等嘅問題，主張上帝嘅全能係「合邏輯嘅全能」，即係指「上帝淨係做到任何合邏輯嘅嘢，所以唔會整到嚿佢舉唔起嘅石頭出嚟」；呢啲思想者又指出，如果一個人要算係做出咗善行，佢必定要靠自己嘅自由意志，喺「有權揀做惡行」嘅情況下揀做出善行，先至可以算係展現咗善呢種價值；而如果上帝完全唔畀人有「揀做惡行」嘅選擇權，人冇可能達致善；噉亦即係話，「一個淨係得善、冇惡嘅世界」係一樣自相矛盾嘅嘢，所以「合邏輯全能」嘅上帝冇可能造到啲噉嘅嘢出嚟。
到咗廿一世紀初，邪惡問題依然廣泛噉畀人視為一條未解得開嘅問題。
邪惡神仙教母

邪惡神仙教母（英文：Wicked Fairy Godmother）係一種常見於童話嘅固定角色，指邪惡嘅神仙教母。
例子可以睇吓《睡美人》入面嘅仙子 Carabosse。
邪教

邪教（粵拼：ce4 gaau3）係對某啲唔係比較熟嘅信仰或宗教行為或俾人話係奇怪嘅宗教教派出嘅負面價值嘅評判。重有學者話邪教係利用宗教同其他文化形成反社會嘅學說，重以佢哋為中心，對第個人進行精神控制而實施危害社會行為嘅極端團體。根據唔同人嘅唔一樣價值觀，會認為邪教有唔同嘅界限；因為呢個詞俾人類話係有主觀性。例如，基於唔同權力鬥爭嘅形式，世俗權力有時會將特定社會入面嘅少數人士話成係邪教。

邪教嘅主要危害
殘害生命，侵犯人權。
成日將成員嘅命當成係啲草噉搞埋嗮啲折磨同殘害嘅嘢。甚至重搞綁架同非法關押、奸同搶都嚟埋。
破壞生產，擾亂社會。
成日猛咁嗌人唔冇做嘢同學嘢，鼓勵嚟學邪教，嚴重影響嗮社會嘅正常生產同秩序。
侵蝕政權，踐踏法律。
邪教喺組織越嚟越大嗰陣，佢嘅政治野心就好犀利吓，甚至可以搞出超越法律同攻擊政府嘅所為，嚴重威脅社會嘅和諧同安定。
邪母

邪母（粵拼：ce4 mou5；中古漢語拼音：zsia），係中古漢語聲母，屬齒音中嘅齒頭音，屬精組，係全濁聲母。

擬音
因爲大多數嘅漢語、域外方音、對音中，邪母大多發/z/，所以學界一致擬爲/z/。

上古來源
大部分學者都認爲邪母字來自上古音嘅/z/音，呢個音喺上古音到中古音嘅演變好穩定。

喺粵語嘅演變
邪母喺粵語清化，有啲塞擦化咗，同從母撈埋，分化成z、c、s，聲調派陽聲調。
下面係一啲例字嘅古今音對比，第一欄例字，第二欄中古音（切韻），第三欄現代粵音：
調返轉頭，現代粵語中嘅c聲母來源自中古音嘅徹、澄、從、清、初、昌、邪、崇八母，z聲母來源自中古音嘅知、澄、從、章、莊、精、俟、邪、崇九母，s聲母來源自中古音嘅心、崇、生、常、書、船、邪七母。

喺吳語嘅演變
邪母喺吳語維持古音，對應嘅吳拼係z。標準吳語分尖團音，邪母屬尖音。

喺普通話嘅演變
邪母喺普通話清化，同心母一樣分洪細，唔分尖團，洪音對應嘅普拼係s，細音對應嘅普拼係x。極少數字變成c（洪）同q（細）。

喺日文嘅演變
同從母一樣，吳音讀ざ行，漢音讀さ行。

喺韓文嘅演變
邪母喺韓文清化，讀ㅅ。

喺越南文嘅演變
邪母喺越南文轉爲t，聲調派陽聲調。
邪惡分身

邪惡分身（粵拼：ce4 ok3 fan1 san1；英文：evil twin）係源自虛構故仔嘅一個概念，指一個善良嘅人（主體）有個分身，而個分身係邪惡嘅。
故仔嘅情節可能會講到（例如）個邪惡嘅分身想殺咗主體，再取代主體嘅位置；又有啲會講個邪惡分身周圍去做壞事，而因為佢望落同個主體一模一樣，搞到啲壞事嫁禍咗落主體身上。
邪惡小丑

邪惡小丑（evil clown）指邪惡嘅小丑，係一種常見於西方恐怖故仔嘅橋段：傳統上，小丑係馬戲團等開心地方常見嘅一種詼諧角色，而邪惡小丑就係對小丑呢條橋嘅顛覆，例如史提芬京 1987 年出嘅小說《佢》（It）就有講到會周圍殺人嘅小丑。
有文壇人士指，小丑嘅某啲「似人非人」特徵－塊面化到五顏六色同埋誇張化嘅表情等等－對於某啲人嚟講觸及咗佢哋嘅恐怖谷，所以會令某啲人不安。
邨

邨係香港嘅大型密集地，專門用嚟做居住，仲有用嚟做工業。邨字出喺村嘅本字嚟區分一般嘅鄉村。住人叫屋邨，有幾座到百座多層大廈組成。起廠叫工業邨。初時新起私人屋邨，都叫新村，好似大同新村噉。後尾政府起廉租屋先至用「邨」字，有啲私人屋邨跟佢用「邨」字，好似美孚新邨噉。今日多數用邨都係公共屋邨。一九七五年，香港政府起咗大埔工業邨。

字
邨字係村嘅正筆。屯字加邑。意思係人駐紥定居成邑。後因草書訛變，誤寫成「村」字。
邪惡聖經

《邪惡聖經》又叫《姦淫聖經》，係1631年倫敦皇家印刷員Robert Barker同Martin Lucas印刷嘅。佢哋將《十誡》「不可姦淫」中嘅「不」字漏咗。一年後，印刷者被判300英鎊罰款。而家《邪惡聖經》嘅一份副本保存喺紐約公共圖書館，但一般唔畀人睇。
鈴木翔登

鈴木翔登（1992年10月16號—）係日本足球員，司職後衞，效力北九州向日葵。
鈴木規郎

鈴木規郎（1984年2月14號—）係日本足球員，司職後衞，效力過FC東京，神戶勝利船，Angers SCO，大宮松鼠，及仙台七夕。
鈴木良平

鈴木良平（1949年6月12號—）係日本足球員，教練，執教過日本女子足球代表隊。
鈴木裕斗

鈴木裕斗 ，係日本嘅一個男配音員。

配音作品一覽
呢個表唔完整，歡迎加料。
鈴木義宜

鈴木義宜（1992年9月11號—）係日本足球員，司職後衞，效力大分三神。
鈴木良三

鈴木良三（1939年7月16號—）係日本足球員，司職後衞，曾經喺1961～1968年間爲日本足球代表隊出場24次，重參加過1964年夏季奧林匹克運動會同1968年夏季奧林匹克運動會。
鈴木貴男

鈴木貴男（1976年9月20號—）係日本一職業網球員，北海道札幌市人，日本前首席球手。

球員生涯
鈴木貴男係右手揸拍，1995年轉打職業賽事。
鈴木翼

鈴木翼（1994年4月26號—）係日本足球員，司職後衞，效力過山形山神，及Arterivo Wakayama。
鈴木良和

鈴木良和（1982年6月1號—）係日本足球員，司職中場，效力過湘南比馬，及水戶蜀葵。
陳珈穎

陳珈穎（粵拼：can4 gaa1 wing6，英文：Kerry Chan，1987年4月7號—），用過藝名陳欣淘（粵拼：can4 jan1 tou4），係香港無綫電視前女藝員，由2009年開始拍電視劇，比較出名嘅角色係2013年《衝上雲霄II》做張智霖嘅床伴。佢亦做過細路節目主持。
陳珏明

陳珏明（Alvin Chan）係香港傳媒工作者，基督徒，攞過唔少新聞獎項，前《蘋果日報》人物專題組首席記者。《蘋果日報》被政府打壓關閉後，佢開設「記者 陳珏明」嘅Facebook頁，為香港人繼續報新聞。

經歷
佢喺2003年畢業後，做過《星島日報》、《壹週刊》、《東周刊》、《信報》、《852郵報》、《香港01》，攞過唔少新聞獎項，喺2019年3月加入《蘋果日報》。

自由身記者時代（2021年起）
2021年6月，香港政府引用北京未經諮詢或香港人同意嘅《港版國安法》，強行採取法律行動令《蘋果日報》被逼停刊 [未記出處或冇根據] ，陳珏明亦因而失業。佢形容《蘋果日報》死得不明不白，但佢冇放棄，並喺8月開設Facebook專頁，繼續以記者身份報導新聞。佢揚言要「繼續採訪，對抗呢種不公不義」，但佢亦坦言，無咗身份之後，好多工作都冇咁方便。
佢嘅Facebook頁幾乎每一個帖文都有落Hashtag，提示著《蘋果日報》、後來同樣因為《港版國安法》嘅法律行動而停刊嘅《立場新聞》同埋《眾新聞》被政府打壓結業後已經過咗幾多日（例如：#no_AppleDaily_day228、#no_StandNews_day41、#no_CitizenNews_day35）
陳琳

陳琳（—217年），字孔璋，係東漢時期文學家，「建安七子」之一。佢係廣陵射陽（家下江蘇淮安）人。
漢靈帝末年，陳琳做大將軍何進嘅主簿，後唻何進被殺，陳琳避難至冀州，入袁紹幕僚。佢幫袁紹寫嘅《為袁紹檄豫州文》，寫咗曹操好多罪狀，仲怒佢老竇曹嵩同佢阿爺曹騰，文章好有煽動力。建安五年，袁紹喺官渡之戰大敗，陳琳代表袁尚向曹操求降被拒絕。陳琳後唻畀曹軍俘獲，但係佢才華叻畀曹操睇重，就做咗曹操嘅司空軍謀祭酒，同埋阮瑀幫曹操軍寫咗好多檄文。
建安二十二年（217年）疫疾大作，陳琳同劉楨、應瑒、徐幹等人都染咗疫疾而死。
陳玟伶

陳玟伶（英文：Link Chen，1995年4月12號—），藝名林可，曾用藝名紅豆，係臺灣女藝人，自2017年開始做啦啦隊員，2022年開始加入啦啦隊熱情姊妹。
陳玘

陳玘（粵拼：can4 hei2，1984年4月15號—）係中國乒乓球手同教練。佢攞過2004年雅典奧運會男子雙打金牌。
佢係江蘇南通市人。亦係左優。
都道府縣

都道府縣係日本一級政區嘅稱呼，總共有47個，包括一都（東京都）、一道（北海道）、兩府（大阪府、京都府）、四十三縣，政區首府叫都道府縣廳所在地，政區首長叫知事。
都道府縣嘅雛形係1871年明治維新推行嘅廢藩置縣，將嗰時嘅藩改制做72個縣，1888年縮到44個縣，嗰時另有三府（東京府、大阪府、京都府）一道（北海道）。而現代47個都道府縣，就係由1947年通過嘅《地方自治法》確立嘅。
都鐸王朝

都鐸王朝係英倫其中一個王朝，1485年由亨利七世做頭任君主，伊利沙伯一世做末代君主到1603年，期間英倫經濟發達。
都道府縣廳所在地

都道府縣廳所在地係日本各個一級政區（都道府縣）嘅首府，亦即係佢哋嘅地方自治政府所在嘅城市。
多數用縣名改名嘅城市都係嗰啲縣嘅首府，但有三個例外：栃木縣栃木市、山梨縣山梨市、沖繩縣沖繩市都唔係嗰啲縣嘅首府。
郾城區

郾城區係中國河南漯河一個市轄區，總面積413平方公里，人口47萬。
鄂倫春族

鄂倫春族係中國其中一個少數民族，主要住喺黑龍江省同內蒙古，人口9千。
都農町

都農町（日文：都農町／つのちょう Tsuno chō */?）係日本宮崎縣兒湯郡嘅一個町。
郾

郾（讀衍，粵拼：jin2），又叫郾國、匽（同郾，jin2）、匽國、妟（讀晏，aan3）、妟國等，係周東北諸侯國，秦以後改寫燕（讀煙，jin1）或燕國。郾起於三監之亂之後，召公姬奭北伐入郾，掃平商民最後根據地，姬奭個大仔姬克，成為郾國第一代君主。郾國去到戰國時代，係戰國七雄之一，最後公元前222年畀秦國所滅，國祚差唔多同周天子國一樣長。

名
商周兩代，叫匽。到戰國，又寫做郾。
秦漢時期，所有古籍突然由郾字改成燕字。而近世出土嘅周代青銅器，金文無燕國，只有郾國。呢個改動，史學家大惑不解，按推測因為秦國姓嬴，同郾因相近，認為唔方便用國姓叫別國名，因而改郾為燕。

史
郾，商代就有郾亳之稱。係殷商要地，地位同殷墟、奄等地一樣咁重要。郾來自匽、妟，可能係同商民拜雀有關。鶠鳥係商民神雀玄鳥。
周武王姬發滅商，派兄弟監視殷民，是為三監。姬發死，姬誦立，是為周成王。姬誦年幼，由周公姬旦同召公姬奭輔政。三監同殷子彔叛周。姬旦平亂定三監之亂，但子彔就東去到殷屬國地。之後姬旦、姬奭、姬誦分別東征，子彔北上郾地。最後為咗徹底平定殷民，姬旦再南伐，姬奭北伐。
成王封姬奭個仔姬克做郾侯。保留郾名，可能為咗安撫商遺民。北京琉璃河M1193墓出土文物中，當中有一件刻咗「令克侯于匽」，證明咗呢件大事。
銀河娛樂集團

銀河娛樂集團有限公司（港交所：00027）簡稱銀娛，喺澳門開賭場及酒店等——旗下成員有星際酒店、澳門銀河、澳門百老匯、城市娛樂會；又對蒙地卡羅濱海度假酒店集團作股權投資，並藉此撈到外國。其轄下之銀河娛樂場股份有限公司有個澳門嘅主賭牌。

是
隨住銀娛股價猛升，大老細呂志和身家暴漲，彭博億萬富豪指數更一度喺計錯數嘅狀態之下，顯示佢有錢過李嘉誠，做咗亞洲首富。

監控員工網上言論
响2018年6月22號，《東方日報》報道：銀娛靠昇華在線有限公司，响兩個月前起，循各種途徑喺網上揾出並整走對銀娛不利嘅貼文，特別係監控員工喺社交媒體上面嘅留言，重要佢哋唱好公司。銀娛因此被投訴干涉員工私隱。銀娛辯稱，呢啲係該行業慣常嘅網上營銷手法，並响6月20號同傳媒講話噉樣做無違法，然而以保密協議為由唔披露詳情。有員工懷疑，公司想消除對於佢上年要員工喺颱風天鴿吹襲時返工嘅大量劣評，亦將呢件事同早前劍橋分析違規收集面書用戶資料相提並論，有個人私穩同言論自由遭侵犯嘅憂慮。
响2018年6月22號，香港個人資料私隱專員公署發新聞稿話：有調查呢單嘢。

風災引爆勞資積怨
颱風天鴿响2017年8月23號吹襲澳門，搞到該城一片狼藉，有唔少自稱銀娛員工隨即喺互聯網寫嘢，向僱主抱怨，部分矛頭直指大股東呂志和家族。
响2017年8月24號，銀娛員工聯盟會發表標題為「銀河娛樂員工給良心顧主呂氏家族的一封信」嘅公開信，內容為：
佢哋真係好嬲；打完風之後，公司要求員工喺兩個鐘頭之內埋位開工，不過欠缺適當安排，極之混亂，場內冇供水兼冇冷氣……噉樣返工簡直係揾命搏……有人加班幾個鐘頭，又有人等車幾個鐘頭；因此遲到嘅，又被通知要扣人工……質問對方人性何在……其他博彩企業都有相應措施，偏偏呢檔冇……呼籲呂氏家族咪再只當旗下員工做賺錢工具，而應該採取更加人性化嘅處理方式……最近喺公司內部做過調查，發現居然有七成半人唔贊成政府畀該公司個賭牌續期，希望老闆自己去了解下箇中原因。
銀娛响2017年8月25號以新聞稿宣布，向所有營運員工發放1200澳門元颱風相關津貼，又將受颱風影響而响2017年8月23—25號嘅缺勤，通通當有薪假期，响同期返工唔準時嘅職員亦都唔使扣糧
……為之前唔夠妥善嘅處理表示遺憾，已經制定特別措施支援員工首先處理屋企要事，鼓勵受影響者向部門主管匯報，等公司跟進同援助。傳媒指此舉係補鑊措施。
响2017年8月26號，有疑似銀娛員工，喺網上發帖，公開咗封該公司嘅內部衣貓，入面叫隊員「自願」去收拾公司嘅玩水設施——天浪淘園，以求盡快重開，重提醒要着運動裝、帶替換用衣物同防曬劑。嗰個發布者批評，該集團唔似多間其他公司，派人出動救災，而係叫職員做義工清理公司泳池，行為可恥，唔負社會責任，亦要求政府唔好畀銀娛個賭牌續期。其他網民亦紛紛和應。
响2017年8月27號，銀娛作出內部澄清：
負責開天浪淘園嘅人手唔夠，驚清理唔切該區俾風吹爛咗嘅植物同設施嘅話，到另一個颱風帕卡吹到嚟時，會好危險，因此至會鼓勵其他員工响開工時間過去幫手
。然而用詞不當，引起誤會，特此致歉。
銀娛人事部同三個員工代表約咗，响2017年8月30號去勞工事務局，準備喺該局人員在場嘅情況，討論勞方之前提出之福利同工作安排要求，然而資方話有突發災後事宜，趕住要去處理，放咗飛機，叫褪遲一日傾。响當日，有唔同工會嘅代表同唔止兩百個銀娛員工，由立法議員宋碧琪、高天賜同梁榮仔，及民眾建澳聯盟副主席陳德勝陪住，去到該局，投訴被公司剝削權益……又要求銀娛人事部嘅人即刻嚟傾；後者得悉後，由管理層代表赴會。銀娛員工聯盟會理事長呂毅偉及副理事長黃長源等人，提及資方之諸多唔妥，以及職員對佢哋嘅唔滿意。銀娛一方話會積極跟進員工嘅訴求，並樂意建立恆常之溝通機制，收集佢哋嘅意見。銀娛之後發出新聞稿，宣布提供「災後復修援助」、「嚴重損失援助」、「特別現金獎賞」及「特別股份獎賞」等支援；又推出新嘅颱風政策，包括增加某啲津貼。
响2017年9月4號，銀娛宣布，旗下員工可以得到相當於3個月工資嘅「特別股份獎賞」及最少有1.4個月工資咁多嘅花紅。
响2017年9月5號，新澳門博彩員工權益會同一班銀娛員工，喺澳門銀河附近遊行，該會理事長周銹芳表示，之所以發動遊行，係因為收到銀娛員工嘅求助——主要訴求包括：爭取出14個月糧、取消員工評分機制同飛牌制度，以及要求升職機制公平透明等；亦有員工批評，嗰年突然改咗制度——只係喺九月發放相等於七成半月薪嘅特別花紅，亦唔係個個都有份攞……新措施唔合理又唔公平，要求資方响一個禮拜之內回覆，否則或者罷工。治安警察局稱佢哋派咗大概廿人維持秩序，遊行者人數約為百五；遊行方則話佢哋有三百人到。銀娛指呢個係非銀娛員工組織嘅遊行，不予置評。
呂志和接受星島新聞集團專訪，解釋之前一連串勞資糾紛係誤會，又向員工表示感激，重講述為賑災所做之善事嘅詳情；報道由2017年9月5號起出街。
銀娛响2017年9月11號發出通告，宣布安排部分將會交畀員工嘅公司股份，提早發放。
銀河修理員

《銀河修理員》係香港樂隊Dear Jane主唱嘅粵語流行歌，2020年3月24號發行。首歌由樂隊成員翁厚樑（Howie）作曲，黃偉文填詞。

MV
《銀河修理員》嘅MV由演員柯煒林同吳冰主演。

事件
内文：基督教香港信義會元朗信義中學 § 歌唱比賽歌詞文字獄事件
2021年7月，基督教香港信義會元朗信義中學兩位中五學生因為喺校內歌唱比賽唱《銀河修理員》，歌詞畀校方話「有政治意思」，所以記佢哋大過，兼禁止佢哋代表學校參加校外比賽。
銀河廣場

銀河廣場（英文：Galaxy Plaza）係香港一個信和置業起嘅住宅項目，1989年落成，喺筲箕灣望隆街，設有1座22層樓高嘅樓，入面總共有100個單位。

商場
銀河廣場設有一座3層嘅商場，租戶包括Living PLAZA by AEON、雅然中英文幼稚園及2021年開業嘅嘉禾銀河廣場。
銀樺

銀樺（粵拼：ngan4 waa4；學名：Grevillea robusta）係山龍眼科銀樺屬嘅常綠喬木，原產澳洲昆士蘭同埋新南威爾士等地區，而家喺全球嘅熱帶或亞熱帶地區都可以搵到。

樣
植株高30尺（10米，3呎），主幹比較直，細樖時有白軟毛。葉互生，羽狀深裂，長15~20cm，闊12~18cm，裂片7~10條，葉綠，細樖時淺綠，背面有銀白嘅絲毛茸。花屬總狀花序，一般生喺梗頂或葉杈，花瓣橙黃色；花柄細長兼光滑無毛，長10~15mm。子房光滑冇毛，有柄，花柱長，柱頭樣似盤噉；每年夏初開花。果屬蓇葖果，闊而歪，長20~24mm，啡黃。籽四圍有翼。

適應環境
植株啱喺高溫同高濕地區生，喺18～28℃地區嘅葉質泥最明顯。

用途
植株多數用嚟做公園同綠地嘅風景樹同埋行道樹，梗可以做木材，用嚟整傢俬或雕刻之用。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅葉、花、樹脂可以做藥，有以下嘅功效：
銀河守護隊2

《銀河守護隊2》（Guardians of the Galaxy Vol. 2）係套2017年美國電影，《銀河守護隊》嘅續集，由占士根執導，基斯柏特、素兒蘇丹娜、戴夫巴蒂斯塔、雲迪素、畢列谷巴、史泰龍主演。
迪子

迪子（TikChi，6月17號—），原名林柏迪，係香港唱作女歌手，2011年出道。
迪子2017年喺韓國遇到意外而毀容，不過第二年成功整容修復。
迪尼

迪尼（粵拼：dik6 nei4，法文：Lucas Digne，1993年7月20號—）係法國男足球員，踢左閘，2011年開始踢職業賽。

葳蕤史
呢節要加長。
迪尼斯

迪尼斯（粵拼：dik6 nei4 si1，葡文：Alex Nicolao Telles，1992年12月15號—）係一個男足球員，佢嚟自巴西南卡希亞斯，踢緊左閘，喺2011年正式出道。佢嘅球員冧巴係12號。

葳蕤史
呢節要加長。
甘美奧
巴西甲組足球聯賽：2013 亞軍
加拉塔沙雷
土耳其超級足球聯賽：2014–15
土耳其盃：2013–14、2014–15
迪安·魯斯克

迪安·魯斯克（英文：Dean Rusk，1909年2月9號—1994年12月20號），係美國民主黨嘅政治人、外交官，亦係甘迺迪同莊臣政府嘅國務卿，喺1961年去到1969年在任。
迪安華域

迪安華域（英文：Marie Dionne Warwick，1940年12月12號—）係美國一個黑人女歌手，佢個表妹雲妮侯斯頓亦都係歌手同演員。
迪尼·狄德羅

迪尼·狄德羅（法文：Denis Diderot；1713年10月5號—1784年7月31號）係法國啟蒙運動時期嘅哲學家，百科全書派嘅代表人物。佢嘅最大成就係主編咗《百科全書，或科學、藝術與工藝詳解辭典》。
1745年，狄德羅應邀將當時從英國引入嘅《錢伯斯百科全書》譯成法文，但係喺翻譯過程當中發現伊本百科全書內容過時，觀點陳舊，於是向出版商提出由法國人重新編寫一部百科全書。出版商接受建議，狄德羅於是同莊·勒隆·達朗伯（Jean le Rond d'Alembert）合作，喺盧梭、伏爾泰、豪白男爵（Baron de Holbach）等啟蒙思想家嘅支持下，集合咗當時全法國最優秀嘅超過100位思想家、哲學家、科學家、政治人，以及工程師、航海家、軍事專家同醫生，共同編寫法國有史以來最宏大嘅百科全書。《百科全書》喺1772年出版。
迪奧文迪斯·迪亞斯

迪奧文迪斯·迪亞斯（西班牙文：Diomedes Díaz Maestre，1957年5月26號—2013年12月22號）係個哥倫比亞嘅歌手。佢同拉斐爾·奧羅斯高·馬艾斯特利一齊畀人認為係哥倫比亞最緊要嘅藝術家之一。
佢喺2013年12月22號因為心臟驟停而死。
迪安·比南利

迪安·比南利（馬來話：Dian P. Ramlee，1958年8月9號—）係馬來西亞女演員。佢亦係已故巨星比·南利嘅養女。
迪安尼修斯

迪安尼修斯（Dionysus）係希臘神話入面中一個掌管酒、果園同豐收嘅天神，有時當做奧林匹斯十二神其中一位，宙斯同賽墨勒個仔。
鍾蕙芝

鍾蕙芝（英文：Lavina Chung，1987年4月10號—）係香港少女模特兒，香港出世，綽號「E Cup廚房妹」。2009年佢亮相無綫電視節目《美女廚房》而開始畀觀眾留意，曾經出過寫真集，之後做過香港有線電視球彩台主持。因為同前經理人傾唔成合約，一度轉做平面設計工作，2011年尾再復出做模特兒工作，但無幾耐都逐漸淡出演藝界。
鍾艾倫

鍾艾倫（粵拼：zung1 ngaai6 leon4，英文：Joan Allen，1956年8月20號—）係個美國女演員，喺特拉普出世。佢喺2000年出道，代表作有《驚世謊言─尼克遜》、《叛諜追擊2：機密圈套》同《叛諜追擊3：最後通牒》。
鍾諾言

鍾諾言（英文：NY Chung，藝名：NY，2000年12月21號—）係香港男藝人，2020年參加ViuTV主辦嘅《全民造星III》比賽，入圍十強。2021年參加HMVOD嘅《Loser Reborn 敗者重生戰》，晉身總決賽，獲節目邀請去韓國LionHeart Entertainment受訓。

簡歷
中學就讀大圍五育中學。
2015年加入EchoDanceHK。
2018年去過韓國經紀公司Starship Entertainment受訓。
2018年報名參加ViuTV主辦嘅《全民造星》第一季，入圍初賽99強。
2019年參加《創造營2019》，排名92。
2020年參加《全民造星III》，並進入十強。
鍾辿

鍾辿（辿讀千，粵拼：zung1 cin1；？—？），穎川長社人（而家河南長葛），係三國時曹魏嘅官員，佢係鍾毓嘅親生仔，過繼畀鍾毓細佬鍾會養，佢阿爺係鍾繇。
咸熙元年（264年），鍾會謀反被殺，鍾會嘅三個養仔鍾毅、鍾駿、鍾辿都落獄，本來係要殺頭嘅。司馬昭上表話：「鍾峻佢哋嘅阿爺鍾繇喺魏初三祖時官位最高，幫天子立大功，死後敬奉喺廟廷。佢哋老豆鍾毓喺朝中、地方都做過官，做出好多業績。舊時楚國因爲懷念子文嘅治績，所以唔斷絕斗氏嘅後嗣。而家因爲鍾會、鍾邕嘅罪過，而滅絕鍾繇、鍾毓嘅後人，我於心不忍！所以應該特別原諒鍾駿、鍾辿兄弟，恢復佢哋原先嘅官爵，就只殺鍾毅同鍾邕啦。」於是鍾辿走甩咗死劫。有種講法話，鍾毓曾經秘密同司馬昭講，鍾會性情高竇，會靠自己嘅才學而大膽妄爲，唔可以畀大權佢，所以就噉樣令司馬昭願意保住鍾毓嘅後人。
鍾逸傑

鍾逸傑爵士，GBM，KBE，JP（Sir David Akers-Jones，1927年4月14號—2019年9月30號）係香港政府前官員，做過新界政務司、政務司同布政司，港督尤德過身後一度出任署理港督。
鍾達茵

鍾達茵（英文：Pam Chung，1980年11月—）係香港女和音歌手，而家係ViuTV音樂節目《Chill Club》嘅常駐和音歌手。

簡歷
鍾達茵喺2007年開始做音樂幕後工作，包括和音同埋音樂編程，曾經參與過過百場演唱會，亦幫過陳奕迅、容祖兒、薛凱琪等等歌手作曲填詞。佢2020年用歌手身份推出頭一隻主唱嘅歌《明明愛你》，而呢隻歌原版係佢2011年創作，賣咗畀臺灣歌手林凡演唱。
韓基燦

韓基燦，係大韓民國嘅一個男藝人同埋演員。
韓展池

韓展池，香港親中派文化界人士。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
韓圓

大韓民國圓（韓文：대한민국 원），簡稱韓圓，音譯韓圜，係大韓民國嘅法定貨幣，1945年開始流通。國際標準化組織ISO 4217訂定其標準代號為KRW。
韓多敏

韓多敏，係大韓民國嘅一個女藝人同埋演員。
韓城

韓城係中國陝西渭南一個縣級市，總面積1621平方公里，人口39萬。
韓孝周

韓孝周（粵拼：hon4 haau3 zau1，1987年2月22號—），係大韓民國嘅一個女藝人同埋演員。
韓寶凜

韓寶凜，係大韓民國嘅一個女藝人同埋演員。
韓寶貝

韓寶貝，係大韓民國嘅一個女藝人同埋演員。
韓寒

韓寒（1982年9月23號—）喺中國上海出世，係中國職業拉力賽同場地賽車手、小說家、網路作家同唱作歌手、電影導演。
香港中間派

中間派（英文：Centrist camp），係香港嘅中間主義政治派系，政治光譜介乎於建制派同泛民主派中間，佢哋嘅主要政治團體包括：民主思路、新思維、希望聯盟、民生圓桌（偏建制派）等等。
根據香港大學民意研究計劃嘅2015年12月民調數據顯示：香港嘅中間派支持者佔41.9%，泛民主派佔28.4%，建制派佔11.4%。不過響選舉上，多數自稱中間派嘅支持者最終投返畀建制派，所以打正旗號做中間派嘅政團響議會上幾乎唔見影。2016年，民主思路、新思維、專業動力都有派人參選第6屆香港立法會選舉嘅地區直選，但全部落選，不過陳沛然就喺醫學界功能界別順利當選，5年後嘅第7屆香港立法會選舉，泛民主派出身嘅狄志遠喺社福界功能界別當選立法會議員。
香港之友

香港之友（英文：Friends of Hong Kong；簡稱：FOHK）係個喺香港傍英國撈政治嘅組織，可能由陳世德傍陳宇軒（真名粵音）創立，已經宣佈停止運作。渠嘅言論傍行動多數圍繞反送中運動，其中牽涉曾志健及傍渠有關嘅人嗰尐最為矚目；同民主黨傍升旗易得道合作過，分別與前者分道揚鑣及與後者反目成仇。

事
曾志健、馮清華、王愷銘、黃竣賢傍葉豪於2022年7月13號被捕之後無幾耐，升旗易得道大鬧香港之友係詐騙集團，話自己亦深受其害；對方否認；亦有外界評論指兩者一擔擔。
有小道消息指，陳世德於2023年1月29號喺倫敦街頭俾幾個毋知乜嘢來頭嘅男人打到暈徂。升旗易得道對此慶幸，聲明該襲擊同自己無關，並推測郁手者係俾渠掠徂水嘅苦主，而非企喺中共嗰邊嘅人；大肥看天下轉述此事時，Wong Kwok Chung聲稱陳世德曾經對自己信口雌黃，欲行不軌，又斷定渠幫蔡明達做過毋少邋遢嘢，後來由於分贓毋匀而擘面。
香港乙組足球聯賽

香港乙組足球聯賽（Hong Kong Second Division League）係香港第二級嘅官方男子足球聯賽，喺1909年成立。喺有咗升降制以後，冠亞軍都會得到升上港甲嘅資格，如果其中一隊放棄升班資格，就會由季軍補上。

歷屆冠亞季軍
請撳 Wikipedia:翻譯/香港乙組足球聯賽，去整翻譯請求。(翻譯指引)
香港中醫

香港嘅中醫藥歷史好長，依家受《中醫藥條例》規管。

歷史
1989年8月，香港政府成立「中醫藥工作小組」，負責檢討香港中醫嘅執業情況，以及中醫藥喺香港嘅使用情況。小組喺1994年10月提交咗1份報告書。根據小組建議，政府喺1995年4月成立香港中醫藥發展籌備委員會（以下簡稱「籌委會」）。籌委會負責就點樣促進、發展同規管香港中醫藥，向政府提供建議。籌委會分別喺1997年3月同1999年3月提交咗2份報告書畀政府。
香港特區行政長官喺1997年同1998年嘅施政報告之中闡述政府對中醫藥嘅政策。衞生福利局局長喺1997年11月就香港中醫藥嘅發展諮詢公眾。根據籌委會嘅建議同喺諮詢期收集到嘅意見，衞生福利局喺1999年2月提交《中醫藥條例草案》畀立法會。同年7月，草案獲得通過，成為香港法例第549章《中醫藥條例》。
根據《中醫藥條例》，香港中醫藥管理委員會（簡稱「管委會」）喺1999年9月成立，係負責實施各項中醫中藥規管措施嘅法定組織。
喺2020年代，香港有3間大學開咗全日制中醫藥學士學位課程。
香港之路

香港之路（英文：Hong Kong Way），係2019年8月23號由香港民間人士發起嘅一次反逃犯條例修訂抗議活動，喺各區手拖手組成人鏈。活動參照1989年8月23號嘅波羅的海之路活動，啱啱就係活動30週年紀念。參加者沿住港鐵港島綫、荃灣綫同觀塘綫嘅行人路企成一排，揮動手提電話嘅燈光，又高唱《獅子山下》、《海闊天空》、《Do You Hear the People Sing?》等等嘅歌。有啲人更自發上獅子山頂組成光鍊。
皆因搞手話今次活動唔係搞「集會」，所以無人向警方申請不反對通知書，整個活動期間警方無任何干涉，活動完全和平進行，亦無阻礙行車交通。活動完咗後，搞手宣稱有13.5萬人參加，原定路線加埋群眾後加嘅路線全長60公里。
呢次活動後，香港各地繼續搞過唔少同反修例有關嘅人鏈活動。

路線
香港之路原定路線主要係沿港鐵港島綫、荃灣綫同觀塘綫嘅地方，全長約45公里。
港島綫：堅尼地城到筲箕灣
荃灣綫：荃灣到尖沙嘴，再沿海皮到黃埔花園
觀塘綫：油塘到深水埗
活動期間，群眾自發喺其他地方加入，全長約15公里。地方包括：
獅子山
嘉頓山
紅磡碼頭到鶴園街
窩打老道
界限街
基堤道到太子道西
筲箕灣柴灣道到大潭道路口
荃灣站到荃灣大會堂
太子站到九龍塘站
香港九龍塘基督教中華宣道會陳元喜小學

香港九龍塘基督教中華宣道會陳元喜小學（英文：Christian Alliance H.C.Chan Primary School）係香港一間政府資助全日制男女基督教小學，喺新界沙田秦石邨。1984年由香港九龍塘基督教中華宣道會創辦，並以陳元喜醫生命名。該校本來係半日制小學，2007年9月下午校同台山商會黃達道紀念學校合併並搬到頌安邨，改為全日制嘅宣道會台山陳元喜小學，上午校就留喺秦石邨亦都改為全日制。現任校長係楊潤玲女士。
香港主流討論區

香港主流討論區（Nice To Fight，hkforumnet.com，簡稱N2F、NFHK）係個綜合性論壇，喺2007年5月23號成立。最初幾個月，網站用MEHK做名。之後會員多咗，發展到討論廣泛，9月尾改名做香港網上論壇（NFHK）。2009年初，推行改革同改名網樂社區（N2F）。同年11月頭改返做香港網上論壇（N2F）。由於高層出現分歧，同年12月中再改名香港主流討論區（N2F）。
到而家，最高月份流量紀錄喺2009年7月有3824615（會員同非會員加埋）瀏覽。而家用嘅版本係Discuz! 7.0.0。

發展
香港主流討論區係由「海底的羽河」建立，佢（下稱「羽河」）之前有過三次開壇經驗，知道咗論壇嘅興衰嘅原因，佢最大能力係吸收會員，但由於幾次黑客入侵，頭幾個論壇都係中途而廢，但有羽河同大約廿個跟隨者。
之後羽河喺2007年5月落本租咗 server 空間，開咗 hkforumnet.com，論壇喺成立最初幾個月有咗雛形。暫時保留咗舊會員同之後用咗合併戰略，同其他六個論壇合併，論壇初期好繁盛。
再之後喺2007同2008年嘅幾次黑客入侵，令到重新發展，羽河冇放棄同跟隨者繼續發展到而家。2009年12月中高層出現分歧，不滿某個高層嘅發展策略。事後其中一方讓步，改名香港主流討論區來吸引客源。
顧愷之

顧愷之（粵拼：gu3 hoi2 zi1，348年—405年），字長康。係東晉出名嘅畫家。
顧方舟

顧方舟（粵拼：gu3 fong1 zau1；1926年6月16號—2019年1月2號）係中國嘅病毒學家，以開發國內口服脊髓灰質炎疫苗同根除國內脊髓灰質炎聞名。

生平
1944年嚮北京大學攻讀工商管理碩士學位畢業。佢喺1951年到1955年去蘇聯學習病毒學。佢喺1957年開始做脊髓灰質炎病毒治療。
顧方舟進行咗脊髓灰質炎疫苗嘅試驗同生產，尤其係「糖丸」。1960年，佢成功研製出中國第一種滅生脊髓灰質炎疫苗，之後又研製出三價口服脊髓灰質炎疫苗。1984年至1993年係北京協和醫學院院長。佢亦係中國免疫學會第一任院長。
2019年1月2號，顧方舟喺北京過身，享年92歲。
顧氏

顧係唐人姓氏，喺《百家姓》裏頭排第93位。
顧敏康

顧敏康，香港律師兼親中派人士。

政治參與同經歷
佢係香港親中派嘅成員，曾經係香港城市大學法學院教授兼副院長。
喺2017年，佢曾經簽署反對港獨嘅聯署。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
顧楊陽

顧楊陽（簡體中文：顾杨阳）係個大陸男人，以前係惡俗維基站長。有報料人畀徂尐證據過希望之聲，話渠喺惡俗維基案當中原本被列為罪魁禍首，跟着靠官商背景深厚個老豆老母，動用人脈傍出錢賄賂中共公安，將身份扭曲成證人，合作整單冤案出來，並被放生出國。搞嗰個網站個其他人，有好多因而被誣告到罪加一等，亦喺過程中受徂更多酷刑。
顧紀筠

顧紀筠（英文：Priscilla Ku Kei Kwan，1962年8月28號—），花名「顧老闆」，係香港女演員同主持人。「顧老闆」花名源自藝人同事對佢嘅稱呼。
顧炎武

顧炎武（粵拼：gu3 jim4 mou5，1613年7月15號—1682年2月15號），字忠清，一字寧人。係明末清初嘅思想家同學者，明末清初三先生其中之一（另外兩位係黃太沖、王船山）。
香港有寶證

《香港有寶證》（HK Treasure）係香港奇妙電視製作嘅資訊節目，由廖碧兒、河國榮、李尚正、盧頌恩（妹頭）主持，2017年5月14號開始到7月2號逢禮拜日21:30－22:30喺奇妙77台首播，係奇妙77台正式開台後嘅第二個常規節目，總共8集。節目主要發掘香港無乜人知嘅威水嘢。
香港有線新聞

香港有線新聞有限公司（英文：i-CABLE News Limited）係香港一間電視新聞機構，提供新聞同資訊俾有線寬頻開電視有限公司底下嘅免費頻道HOY資訊台、HOY TV、HOY國際財經台同埋港鐵車廂電視。
有線新聞品牌早于1993年10月31號香港有線電視啟播時萌芽，當時新聞部提供新聞報道予有線新聞台，播放各類型新聞資訊節目，後來逐漸增設多條自製新聞資訊頻道，與無綫新聞同Now新聞並列香港三大電視新聞網絡。

音樂
香港國際財經台新聞節目使用有線新聞第二代音樂（1998？-2002）。
香港有線電視解僱新聞部員工風波

香港有線電視解僱新聞部員工風波，係指2020年12月1號起，香港有線電視（下稱「有線」）解僱40名新聞部員工引起嘅風波，當中涉及招牌節目，曾製作多項獲獎偵查報道嘅《新聞刺針》全組被裁走，員工追問裁員準則被拒，結果引發大量員工辭職抗議。
由於新聞刺針過往曾經做過一啲對香港修例風波同埋建制派（親中派）民調操作唔科學嘅報道，有線近年嘅財政狀況亦已經有好轉，所以有線新聞呢個決定被部分泛民主派人士質疑係政治決定。

背景
喺2020年9月，有線新聞部空降咗一班管理層，包括許方輝、李臻同埋陳興昌。當時就已經被人話呢個空降係有政治任務同埋打算裁員。
另外，《新聞刺針》歷年做咗唔少偵查報道，當中觸及一啲中港政治議題，例如探討親中派多番引用嘅民意調查機構調查唔科學，代表性存疑，懲教署生產嘅CSI口罩流出市面問題，中學教科書被教育局政治審查，部分立法會議員、政協等人士接受未獲當地政府認可嘅美國同加拿大學術機構銜頭等。

宣布決定當日
12月1號，有線新聞正式宣布裁走40個員工，當中大部份都係資深員工，喺新聞部服務多年，部分過往表現突出，名單更包括《新聞刺針》全組嘅記者。呢批員工向管理層追問裁員準則，但四個高層都只係話架構重組同節省資源，陳興昌更加以「爛仔」形容據理力爭嘅員工。另外，好多被裁嘅員工，佢哋嘅上司事前都唔知呢個決定。有員工質疑，自從邱達昌入主之後，有線新聞部嘅新聞自由已逐步收緊，而家仲要炒晒成組《新聞刺針》，質疑以後仲可唔可以做偵查報道。
結果，好多其他員工即刻遞信辭職抗議，包括港聞部16個記者，令成個部門得返8個人。另外，有線中國組，以及多個部門主管亦決定集體請辭。

外間評論
浸大新聞系高級講師呂秉權形容，事件對員工嘅士氣影響好大，日後好難收服，又話事件涉政治因素，有線財政狀況唔係咁差，估計上層係想換血，加入更多信得過嘅人。
記協主席楊健興話，新聞刺針成組人被裁，令人擔心係咪有非財政嘅考慮，做過一啲對反送中運動同埋親中派民調操作嘅報道，所以有線面對一定嘅政治壓力，管理層可能因此向新聞刺針「開刀」。

李臻被指合作溫和採訪林鄭月娥
喺公佈解僱決定之後，蘋果日報就報導咗一段之前李臻專訪特首林鄭月娥入面，未有出街嘅一段片段。當中林鄭月娥語氣帶些少不屑咁批評佢嘅訪問技巧溫和，李臻當時就話第二節會硬淨啲，林鄭就回應話唔怪得知新聞秘書話個訪問會好合作好配合。新聞工作者區家麟就形容，咁樣表示佢嘅表現已經係「新聞秘書高官界」嘅共識，唔會擔心佢提出嘅問題尖銳，對記者嚟講係一種終極恥辱。

香港以外關注
台灣民進黨副秘書長林飛帆話，香港政府打壓壹傳媒，加上有線裁員事件，都大大影響咗香港新聞自由，質疑中共近期種種動作都有好大嘅政治目的。
香港本土力量

香港本土力量係香港建制派組織，2015年由社運人土冼偉賢創辦，而家嘅主席係何志光。
香港本土力量嘅何志光喺2016年參選第6屆香港立法會選舉九龍西選區，打正旗號狙擊爭取連任嘅普羅政治學苑黃毓民，雖然佢最後低票輸咗，但黃毓民一樣都輸。
由於何志光喺2018年11月立法會九龍西補選表態支持建制派陳凱欣，令部份支持者心灰意冷，退出組織。
香港朗廷酒店

香港朗廷酒店（The Langham, Hong Kong）係香港一間五星級豪華酒店，位於九龍尖沙嘴北京道8號，由朗廷酒店集團管理。
酒店喺1989年落成，之前叫做華美達麗新酒店（Ramada Renaissance Hotel），喺1998年被香港鷹君集團收購而且改名做香港鷹君酒店（Great Eagle Hotel Hong Kong），到2003年因為鷹君國際酒店集團改名而叫做香港朗廷酒店。酒店喺2017年獲福布斯旅遊指南五星酒店評級。

位置
酒店座落尖沙嘴，同海港城商場、維多利亞港、天星小輪同埋西九文化區好近，行去港鐵尖沙咀站大概要兩分鐘，距離啟德郵輪碼頭同赤鱲角香港國際機場就分別需要20同35分鐘車程。

設施
酒店提供498間客房同套房，面積由32平方米去到125平方米，喺2014年進行過翻新工程。
酒店亦有六間餐廳同酒吧、郎廷會、「川」身＋心連頂層游泳池同健身中心、宴會廳、多功能會議室同會議中心。

餐廳
酒店擁有五間餐廳同酒吧，包括一間米芝蓮三星食府唐閣。
唐閣 - 粵菜
廷廊 - 酒廊
Artesian - 酒吧
Bostonian Seafood and Grill - 多國菜
The Food Gallery - 自助餐
Main St. Deli - 美國菜
香港本土意識

香港本土意識，又稱香港本土運動，係2010年代喺香港興起嘅政治思想。支持香港本土運動嘅人，希望建立香港人對自己群族嘅身份認同，主張同中國大陸事務保持區隔，支持香港自治，以關注香港本地事務同埋維護香港人利益為優先。
雖然往往畀人稱為「本土派」，但係並非由一個政黨組成。支持本土運動嘅有好多唔同嘅組織，有唔少係由市民自發組成，亦有部份政黨人士支持，各有唔同嘅見解同方向。學者陳雲係其中一位主要嘅推動人物，佢本《香港城邦論》（2011）得到唔少人關注。

香港自治嘅基礎
香港基本法本來係確定香港有自治嘅權力，但係近年中聯辦經常直接或者間接干預香港嘅事務。

香港人嘅身份認同
歷年嘅港大民意調查顯示，認為自己係香港人嘅人越來越多過認同自己係中國人嘅人。

以香港為本位嘅歷史觀
一直以來，香港嘅中學教育有中國歷史同埋世界歷史科目，香港史只佔中國歷史科好少嘅一部份。但係近年來越來越多香港嘅學者研究本地歷史，以香港本地嘅角度出發，重新審視香港人獨特嘅身份，同中國人嘅身份有差異。
香港由石器時代就開始有人住，喺歷史上每逢中原地區有戰亂，都會有唔少漢人移民到呢度避難。先秦時期係百越族居住嘅地方，百越族亦廣泛居住於華南地區以至越南，所以今日華南人嘅血統主要係由古代越族以及南遷嘅漢人混血而成，而華北地區喺南北朝、金、元以至清朝等等時代經常畀遊牧民族佔領，故此華北人嘅血統係帶有更多北方遊牧民族嘅血統。遺傳學家根據基因Y染色體DNA單倍型類群嘅研究，證實早期人類由非洲進入中東之後，分成幾個分支，其中一系經由西伯利亞再進入蒙古同華北，係蒙古人種嘅來源；另一系經由南亞進入東南亞、華南、台灣、再遷移到澳洲以至太平洋嘅島嶼，係東南亞人同埋南島語系人種嘅來源。
秦朝曾經派將領趙佗駐守嶺南，後來趙佗成立南越國，以蕃禺為首都，成為嶺南地區第一個獨立嘅國家，南越國維持咗92年先至畀漢朝消滅。東漢末年以至三國時期東吳嘅交趾太守士燮曾經努力建設交州（嶺南同埋越南北部），維持一定嘅自治權。五代十國時期嘅南漢國亦都喺以番禺為首都。呢啲都係廣東地區獨立或者自治嘅歷史。
香港地區早期嘅居民係以鹽業同埋搜集珍珠為主要嘅行業。宋朝嘅時候，九龍灣有官府設置嘅鹽場，因此叫做官塘，並且派兵鎮守，可見當年九龍一帶頗為興旺。大奚山（今日嘅大嶼山）曾經有鹽民因為販賣私鹽聚眾起義，畀官方派兵鎮壓。南宋末年，蒙古南侵，宋帝昺同其它皇室成員以及朝廷大臣逃難到香港，喺梅蔚（今日梅窩）登基，並且喺九龍城附近設立行宮，後來逃走到崖山，同大臣陸秀夫等等一齊跳海殉國。啟德機場附近嘅宋王臺就係紀念呢一段事跡。而新界圍村五大氏族，都係喺宋朝或者元朝嘅時代遷居新界，成為香港早期嘅居民。喺清朝初期，為咗孤立鄭成功嘅勢力，設下禁海令，迫使香港嘅居民內遷。康熙年間撤銷禁海令之後，唔少人重返故鄉，但係鹽業同採珠業已經唔及以往咁興旺，唔少人改以捕漁為業。故此以往有唔少香港人誤以為香港自古只係一個小漁港，但2014年沙中線嘅考古發現，證明九龍城附近有唔少古井，證明其實香港至少由宋朝開始已經係重要嘅城鎮。
喺鴉片戰爭嘅時候，有一啲唔滿意滿清統治嘅香港人同廣東人曾經幫英兵帶路。到咗香港開埠，英國接收香港島以及九龍界限街以南，設立四環九約，將中環附近建設成維多利亞城。呢個時候香港人開始以轉口貿易作為主要嘅行業，有唔少香港商人成為洋行嘅買辦，例如何東家族。香港人接受英國管治，接受西方嘅教育制度，開始同中國人嘅世界觀有差異。孫文喺香港中央書院以及香港醫學院就讀，喺呢度佢開始接觸到西方民主、自由嘅意識同革命思想。由於清末到民國時期中國好多動亂，有好多人移民來香港。到咗國共內戰，共產黨打敗國民黨，有好多驚俾共產黨清算嘅資本家同埋文人亦都逃難到香港。1950年代尾，中國發生大饑荒，1960年代中國發生文化大革命，亦都令更多人偷渡來香港。1965年印尼排華，唔少人移居中國或者香港，故此香港亦都有唔少人本來係南洋華僑。故此香港嘅人口除咗早期定居嘅新界圍村人，亦有好多係近代為咗避難而移民香港嘅人。呢啲移民最初只係當香港係暫居之所，但係經過長時間嘅融合，唔少人都會學粵語，並且學習香港奉公守法、注重公德嘅習慣。

近代香港人本土意識嘅形成
第二次世界大戰之後，港督楊慕琦曾經想推動香港民主，並構想令香港將來脫離殖民地統治獨立，但係礙於地方局勢同埋支持嘅人唔多，計劃並未能落實。1950-60年代粵曲喺香港好普及，1970年代粵語流行曲開始取代國語流行曲同西方流行曲嘅領導地位，可以講係象徵住香港人由南來移民嘅身份，開始轉為認同自己係香港人嘅身份。

沙士同反對廿三條立法
沙士喺2003年由廣州傳到香港，因為中國政府隱瞞，以致疫情喺香港擴散，令香港人更加感到醫療同衛生受到威脅。反對廿三條令香港人對言論自由更加珍惜，亦引來乜嘢係香港核心價值嘅討論。

保衞天星碼頭、皇后碼頭同菜園村運動
香港政府近年有唔少次喺市民反對嘅聲音下，拆除古蹟或者迫遷村落嘅原居民。其中拆卸中環天星碼頭（2007年）、皇后碼頭（2008年）引來唔少團體抗議。建造高鐵要迫遷菜園村，引起香港人強烈反對，有大學生幫村民抗議。運動以失敗告終，但唔少人開始認同要保護香港原有居民嘅生活模式，支持本地農業，反抗地產霸權，反對浪費嘅發展工程。

反蝗行動
2012年開始，因為大量新移民嘅湧入、雙非孕婦爭床位、水貨客走私奶粉、過量遊客導致租金暴漲、港鐵超越負荷等等原因，令唔少香港少民覺得生活環境受到威脅，有網民開始稱呢啲唔受法嘅外來人士為蝗蟲，並且登報反對。

反國教運動
香港嘅教育一向只有公民教育，並冇國民教育。教統局喺2013年企圖引入國民教育，被由中學生組成嘅學民思潮指為「洗腦教育」，加上家長團體嘅反對，引發十萬人嘅集會，令唔少中產人士開始參與本土運動。

六四同香港人嘅身份認同
一直以來，喺支聯會組織下，每年6月4號都有數以萬計嘅人喺維園以燭光晚會悼念天安門屠殺逝世嘅中國民運人士。近年開始有人反思，支聯會「建設民主中國」嘅方針係咪太遙遠，認為要爭取香港民主，唔可以靠中國嘅民主運動，亦唔認同由中共自己「平反」六四可以帶來真正嘅改革。故此近年有本土派人士建議杯葛支聯會嘅燭光晚會。

支持嘅人士
想知多啲：香港本土派 § 人士
近年黃毓民同埋旗下嘅普羅政治學苑轉向本土意識。其它一啲議員例如毛孟靜（香港本土）、范國威同所屬嘅新民主同盟，以及親泛民人士黃世澤同林忌等認為自己係自治派嘅代表，但現時同本土派政團有明顯嘅區別。
以下係部分支持香港本土化運動嘅人士：
李怡
練乙錚
盧斯達
鄭立
健吾
陶傑
銩嘅同位素

銩嘅同位素冇一個係穩定嘅。

圖表
備註：有#號嘅數據代表冇經過實驗嘅證明，只係理論推測，而用咗括號括係代表數據唔確定。
銫一三七

銫一三七（銫讀色；英文caesium-137），全稱銫一三七同位素或者銫同位素一三七，係銫元素嘅同位素之一。因佢原子量係一百三十七而名。銫一三七會輻射。
銫一三七同其他同位素一樣，有質子五十五粒，但中子就有八十二粒，所以夾埋原子量有一百三十七。銫一三七個核子唔穏定，當中一中子會轉成一質子，放出一有電子嘅乙種射綫，元素轉化成鋇一三七，而佢喺穏定，視乎放電子能量而定。放得多時，去到能量最底狀態，就好穏定。放得唔够多，鋇一三七由高能，再放含光能之丙種射綫，去到最底。銫一三七嘅半衰期約卅年之久，準確啲係卅年又一百分之十七。跟住而高能嘅鋇一三七，去到底嘅鋇一三七，半衰期爲二分鐘又百分之五十五。所以銫一三七衰變總係夾雜乙種同丙種射綫。
碘一三一係由核分裂而來。係核災同核彈爆炸嘅污染指標。
銪嘅同位素

銪嘅同位素有54個，其中只係得153Eu係穩定。
佢有兩個非人造嘅同位素，分別係153Eu同151Eu，其餘嘅同位素都係非常唔穩定，只係喺實驗室製造過，並冇喺自然界出現。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
銦嘅同位素

銦有86個同位素，其中有兩個係喺自然界出現嘅同位素。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
銫

銫（粵拼：sik1；英文：caesium，英文讀音：/ˈsiːziəm/），拉丁學名caesium，係一種化學元素。佢個化學符號係Cs，原子序數係55，原子重量係132.9054519(2)，係一種帶銀金色嘅鹼金屬，佢嘅熔點係攝氏28度。
銫會同水有劇烈反應並且爆炸，產生氫氧化銫同埋氫氣。
維基同享有多媒體嘅嘢：
銫（類）
銫嘅同位素

銫嘅同位素之中只係有一個是穩定嘅，佢係133Cs，其餘嘅都係唔穩定。但係唔穩定嘅銫同位素中，仍有半衰期非常長嘅銫同位素，例如135Cs，半衰期有成2.3×106年，但係由於佢唔喺半衰鏈上，換句話講，唔會有其它元素，喺衰變後產生放射性同位素，或者能夠衰變成呢尐嘢嘅同位素本身唔穩定或難以存在，因此導致133Cs嘅豐度係100%。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
銲接

銲接，又寫做焊接，或者叫鎔接、熔接，係一種金工技術，用加熱方式接合金屬，有好多種方式，譬如軟銲、硬銲。
韃靼海峽

韃靼海峽（俄文：Татарский пролив；日文：間宮海峡）係太平洋一個海峽，隔開庫頁島同亞洲大陸，連接北面嘅鄂荷次克海同南面嘅日本海。韃靼海峽長900公里（560英里），最窄嘅位闊7.3公里（4.5英里）。黑龍江嘅河口喺呢道。

史
1709年，清康熙帝為咗整皇輿全覽圖（中文：皇輿全覽圖），叫耶穌會士組成嘅測量隊去黑龍江下游，測量嗰頭嘅經緯度。
1808年，日本探險家間宮林蔵（日文：間宮林蔵）穿過呢個海峽，之後日本叫呢個海峽做「間宮海峽」。
維基同享有多媒體嘅嘢：韃靼海峽
韋以納

韋以納（葡文：André Coelho Vieira）係葡萄牙軍人。1688年7月31號，成為第20任澳門總督。
韋俊安

韋俊安（John Reid，1947年5月8號—）係英國工黨政治人，做過蘇格蘭大臣、北愛爾蘭大臣、樞密院議長、衛生大臣、國防大臣同內務大臣等。韋俊安喺英國下議院有議席，1987年至2010年代表蘇格蘭嘅艾迪爾同肖特（英文：Airdrie and Shotts (UK Parliament constituency)）選區。
韃靼話

韃靼話（татарча或tatarça），或者叫韃靼文，係阿爾泰語系一種話，主要由俄羅斯韃靼斯坦嘅人用，用阿拉伯字母、西里爾字母或者土耳其字母寫都得。
韋偉

韋偉（1922年5月17號—2023年11月2號），原名繆孟英，廣東中山人，蘇州鎮江出世，係中國演員，係《小城之春》嘅第一女主角。韋偉嚮1948年因為中國大陸解放，韋偉走咗落香港發展。韋偉曾經為鳳凰電影公司拍戲。
馬來西亞國防部

馬來西亞國防部（粵拼：ma5 loi4 sai1 a3 gwok3 fong4 bou6，馬來話：Kementerian Pertahanan；英文：Ministry of Defence，縮寫：MINDEF），係馬來西亞政府嘅一個部門，負責國防事務。國防部長嘅職能主要係管理國防部同佢旗下嘅機構。總部設喺首都吉隆坡。

部長職責
國防部長負責武裝部隊嘅建設同運轉。部長負責監督國防政策，國防政策屬於部長嘅直接責任，而武裝政策就由喺政治上獨立嘅馬來西亞武裝部隊實施，佢哋嘅總司令由馬來西亞最高元首任命。馬來西亞過去咁多年入面，總共有7位馬來西亞首相，除咗東姑阿都拉曼同慕尤丁之外，都曾經兼任或者做過國防部長。好似劉鎮東就係希望聯盟時期嘅國防部副部長，同時佢亦係馬來西亞首位華裔國防部副部長。
馬來西亞國家石油

馬來西亞國家石油公司（馬來話：Petroliam Nasional Berhad）簡稱馬石油或者國油（Petronas），喺1974年8月17號成立，係馬來西亞一間國有石油同天然氣公司。作為政府嘅全資控股公司，國油公司掌握咗全國所有石油同天然氣資源，負責開發同使用呢啲資源增值嘅責任。
馬來西亞國家銀行

馬來西亞國家銀行（馬來話：Bank Negara Malaysia，英文：Central Bank of Malaysia；縮寫：NEGARA；簡稱國行，係馬來西亞嘅中央銀行，1959年1月24號創立，總部喺吉隆坡。佢負責管制同監督全國銀行同金融活動，由馬來西亞政府創立同擁有。
另外，亦發行馬來西亞嘅法定貨幣馬來西亞令吉。